钦定古今图书集成/明伦汇编/官常典/第738卷 > 史安 陈镛
## 钦定古今图书集成/明伦汇编/官常典/第738卷 > 史安 陈镛

按《南昌郡乘》安，字志静，丰城人，永乐进士，授礼部主
事，迁仪制郎中，为人廉重疏敏，好学不倦。宣德二年，
交阯复叛，兵部尚书李庆参赞军事，引安暨陈镛以
自助。师行，庆与同卧起，迨入交阯，贼于官军所经之
地悉列栅以守。总兵安远侯柳升连破之，直抵镇夷
关，有矜色。安等二人言于庆曰：“总戎之意骄矣，安知
贼不示弱以诱我乎？”庆以告，升犹不设备。明日，独以
数百骑先发。贼伏兵四起，镖中升死，庆病殁，副将崔
聚整兵继进。贼驱象蹂之，众遂溃，聚亦被执，安及镛
皆死焉。庐陵杨士奇表其墓。